
CI COMMENCE L'ART DE DICTIER ET DE FERE CHANÇONS,
BALADES, VIRELAIS ET RONDEAULX, ET COMMENT ANCIENNEMENT
NUL NE OSOIT APPRANDRE LES .VII. ARS LIBERAULX
CI APRÈS DECLAREZ, SE IL N'ESTOIT NOBLE.
ENTRE les .VII. ars et sciences par lesquelles ce present
monde est gouverné, et qui sont appellez ars liberaulx,
pour ce que anciennement nul, se il n'estoit liberal,
c'est a dire fils de noble homme et astrait de noble
lignie, n'osoit aprandre aucun d'iceuls ars, c'est assavoir :
GRAMAIRE, LOGIQUE, RETHORIQUE, GEOMETRIE, ARISMETIQUE,
MUSIQUE et ASTRONOMIE, lesquelz ars trouva, du tiers
aige du monde et au temps de Habraham, Zozoastres,
qui regnoit en Baterie et Perse, est le premier et principal
ars GRAMAIRE, par lequel l'en vient et aprant tous les
autres ars par les figures des letres de A, B, C, que les
enfans aprannent premierement, et par lesquelz aprandre
et sçavoir l'en peut venir a toute science, et monter
de la plus petite letre jusques a la plus haulte.
LOGIQUE est après une science d'arguer choses faintes
et subtiles, coulourées de faulx argumens, pour discerner
et mieulx congnoistre la verité des choses entre le faulx et
le voir, et qui rent l'omme plus subtil en parole et plus
habille entre les autres.
RETHORIQUE est science de parler droictement, et a
quatre parties en soy a lui ramenées, toutes appliquées
a son nom ; car tout bon rethoricien doit parler et
dire ce qu'il veult moustrersaigement, briefment, substancieusement
ethardiement.
DE GEOMETRIE.
GEOMETRIE est science de mesurer et faire par proporcion
la taille des pierres et des merriens, et la perfection
des tours rondes et quarrées ; de faire et edifier les
chasteaulx, salles et maisons pour habiter, les clochiers et
autres edifices en ront, en triangle et en quarreure, et les
mener droit sanz boce jusques a leur perfection ; faire
tonneaulx et autres vaisseaulx de certaines pieces, longueur
et grosseur, et aucunefoiz cornus, comme sont
les baingnoueres et autres vaisseaulx, par contrainte de
cercles de certaines pongnies, par les lieures des osiers ;
faire nez et galées en mer. Et cest art s'applique aux
fevres, charpentiers et maçons, ausquelz, se ilz sont bons
ouvriers de leurs mestiers, il fault comprandre et avoir en
ymaginacion de leur pensée toute la fourme et la perfection
d'un chastel, d'une maison, d'un grant vaissel et des
circonstances, avant que il soit commencé, et faire la
forme et mesure de chascune pierre, et ainsi des autres.
DE ARISMETIQUE.
ARISMETIQUE est science de getter et compter par le
nombre de augorisme et autre nombre commun, et de
mesurer et arpenter les terres, les boys et choses
semblables, pour sçavoir la haulteur des choses en alant
vers le ciel ; la largeur des eaues et des rivieres, la parfondeur
des puis et des concaves de la terre ; de sçavoir les
heures, les temps, les minutes et les momens ; pour sçavoir
le commencement des jours et des nuis, des sepmaines,
des moys et des ans ; pour venir au grant miliaire et
sçavoir par ce nombre, en querculant, la revolucion des
temps et congnoistre le cours du souleil et de la lune, et
du zodiaque ; sçavoir la maniere du poys et de la loy
des monnoyes, tant en or comme en argent, les dragmes,
caras, demi dragmes et les empirances ; et a venir par
getter et compter en montant et multipliant son nombre
de la plus petite somme jusques a la plusgrande et
haulte ; et pour congnoistre selon les espaces des charpenteries,
a veoir les cours des toiz par un des cours
seulement, quans milliers de clou et de late et de tieulle
il avra sur un toit, et ainsi des autres choses en ce cas.
Et cest art appartient assez sçavoir aux monnoyers et
changeurs, et si fait il bien aux astronomiens pour les
jugemens de leur science.
DE ASTRONOMIE.
ASTRONOMIE est une science de la congnoissance des
estoilles et des sept planettes erratiques et principales,
c'est assavoir :Mars, Mercurius, Venus, Saturnus,
Jupiter, SoletLuna ;de leurs influences et disposicions
selon leurs qualitez et conjunctions en divers signes
et leurs opposicions, pour jugier des inclinacions naturelles
des hommes selon leur nativité, et aussi des fertilitez
ou sterilitez des terres et des fruis, des chauls et des
froiz, des sentez et maladies des gens et des bestes ; de
sçavoir le compost du souleil et de la lune, de partir
les ans et trouver les bisextes et leurs conjunctions des
lunes pour ordonner leurs saingnies, et les temps de
prandre medicine, et autres choses qui de ce se
despendent.
DE MUSIQUE.
MUSIQUE est la derreniere science ainsis comme la medicine
des .VII. ars ; car quant le couraige et l'esperit des
creatures ententives aux autres ars dessus declairez sont
lassez et ennuyez de leurs labours, musique, par la douçour
de sa science et la melodie de sa voix, leur chante
par ses .VI. notes tierçoyées, quintes et doublées, ses
chans delectables et plaisans, lesquelz elle fait aucunefoiz
en orgues et chalumeaux par souflement de bouche et
touchement de doiz ; autrefoiz en harpe, en rebebe, en
vielle, en douçaine, en sons de tabours, en fleuthes et
autres instrumens musicans, tant que par sa melodie
delectable les cuers et esperis de ceuls qui auxdiz ars, par
pensée, ymaginaison et labours de bras estoient traveilliez,
pesans et ennuiez, sont medicinez et recreez,
et plus habiles après a estudier et labourer aux autres .VI. 
ars dessus nommez.
Et est a sçavoir que nous avons deux musiques, dont
l'une estartificieleet l'autre estnaturele.
L'artificieleest celle dont dessus est faicte mencion ; et
est appellée artificiele de son art, car par ses .VI. notes,
qui sont appelléesus, ré, my, fa, sol, la, l'en puet aprandre
a chanter, acorder, doubler, quintoier, tierçoier,
tenir, deschanter, par figure de notes, par clefs et par
lignes, le plus rude homme du monde, ou au moins
tant faire, que, supposé ore qu'il n'eust pas la voix habile
pour chanter ou bien acorder, sçaroit il et pourroit congnoistre
les accors ou discors avecques tout l'art d'icelle
science, par laquelle et les notes dessus dictes l'en acorde
et donne l'en son divers aux aciers, aux fers, aux boys et
aux metaulx, par diverses infusions interposées d'estain,
de plomb, d'arain et de cuivre, si comme il puet apparoir
es sons des cloches mises en divers orloges, lesqueles par
le touchement des marteaulx donnent sons acordables
selon lesdictes .VI. notes, proferans les sequences et autres
choses des chans de saincte Eglise. Et ainsi puet estre
entendu des autres instrumens des voix comme rebebes,
guiternes, vielles et psalterions, par la diversité
des tailles, la nature des cordes et le touchement des doiz,
et des fleutes et haulx instrumens semblables, avecques le
vent de la bouche qui baillié leur est.
L'autre musique est appelléenaturelepour ce qu'elle
ne puet estre aprinse a nul, se son propre couraige naturelment
ne s'i applique, et est une musique de bouche en
proferant paroules metrifiées, aucunefoiz enlaiz, autrefoiz
enbalades, autrefoiz enrondeaulx cenglesetdoubles,
et enchançons baladées, qui sont ainsi appellées pour ce
que le refrain d'unebaladesert tousjours par maniere de
rubriche a la fin de chascune couple d'icelle, et lachançon
baladéede trois vers doubles a tousjours, par difference
desbalades, son refrain et rebriche au commencement,
que aucuns appellent du temps presentvirelays. Et ja
soit ce que ceste musique naturele se face de volunté
amoureuse a la louenge des dames, et en autres manieres,
selon les materes et le sentement de ceuls qui en
ceste musique s'appliquent, et que les faiseurs d'icelle ne
saichent pas communement la musique artificiele ne donner
chant par art de notes a ce qu'ilz font, toutesvoies
est appellée musique ceste science naturele, pour ce que
les diz et chançons par eulx faiz ou les livres metrifiez
se lisent de bouche, et proferent par voix non
pas chantable, tant que les douces paroles ainsis faictes
et recordées par voix plaisent aux escoutans qui les
oyent, si que auPuy d'amoursanciennement et encores
est acoustumez en pluseurs villes et citez des pais et
royaumes du monde.
Ceuls qui avoient et ont acoustumé de faire en ceste
musique natureleserventois de Nostre Dame, chançons
royaulx, pastourelles, balades et rondeaulx, portoient
chascun ce que fait avoit devant lePrince du puys, et le
recordoit par cuer, et ce recort estoit appelléen disant,
après qu'ilz avoient chanté leur chançon devant le Prince,
pour ce que neant plus que l'en pourroit proferer le chant
de musique sanz la bouche ouvrir, neant plus pourroit
l'en proferer ceste musique naturele sanz voix et sanz
donner son et pause aux dictez qui faiz en sont.
Et aussi ces deux musiques sont si consonans l'une
avecques l'autre, que chascune puet bien estre appellée
musique, pour la douceur tant du chant comme des
paroles qui toutes sont prononcées et pointoyées par
douçour de voix et ouverture de bouche ; et est de ces
deux ainsis comme un mariage en conjunction de science,
par les chans qui sont plus anobliz et mieulx seans par la
parole et faconde des diz qu'elle ne seroit seule de soy. Et
semblablement les chançons natureles sont delectables
et embellies par la melodie et les teneurs,
trebles et contreteneurs du chant de la musique artificiele.
Et neantmoins est chascune de ces deux plaisant
a ouir par soy ; et se puet l'une chanter par voix et par
art, sanz parole ; et aussis les diz des chançons se puent
souventefoiz recorder en pluseurs lieux ou ilz sont moult
voulentiers ois, ou le chant de la musique artificiele
n'aroit pas tousjours lieu, comme entre seigneurs et dames
estans a leur privé et secretement, ou la musique
naturele se puet dire et recorder par un homme seul, de
bouche, ou lire aucun livre de ces choses plaisans devant
un malade, et autres cas semblables ou le chant musicant
n'aroit point lieu pour la haulteur d'icellui, et la triplicité
des voix pour les teneurs et contreteneurs neccessaires
a ycellui chant proferer par deux ou trois personnes
pour la perfection dudit chant.
Et de ceste musique naturele, et comment homme, depuis
qu'il se met naturelment a ce faire, ce que nul, tant fust
saiges le maistre ne le disciple, ne lui sçavroit aprandre,
se de son propre et naturel mouvement ne se faisoit,
vueil je traictier principaument, en baillant et enseignant
un petit de regle ci après declarée a ceuls que nature
avra encliné ou enclinera a ceste naturele musique,
afin que ilz saichent congnoistre les façons et couples des
lais, la maniere desbalades, chançonsetrondeaulxen
pluseurs et diverses manieres ; quelz lettres sont les
voieulzet queles lesliquideset lesconsonans; et comment,
en metrifiant, deux voieulx ensuians l'un l'autre
menguent la moitié d'une silabe ; quellesrymessont
consonanset quellesleonimes, et quelesequivoques; par
quantes manieres se puent fairebaladeset de quans vers,
et comment elles se puent copper.
Et premierement pour avoir l'introduction de ce que
dit est, je commenceray a la declaracion desvoieulzen la
maniere qui s'ensuit. C'est assavoir que nous avons cinq
voyeulx principaulx :a, e, i, oetu. Et sont diz voyeulx,
pour ce que sanz yceulx ou aucun d'eulx ne se peut former
voix ne sillabe de lettre ne mot que l'en peust prononcer
ne proferer a nul vray entendement. Et entre ces
cinq voyeulx en y a deux, c'est assavoirietu, qui se
mettent bien ensemble, ainsi commeJulien, Vivien, ou
ainsi commeJacobetvates.
Item lesliquidessont :b, c, d, f, g, k, l, m, n, p, q, r,
s, t, x, v, z. Et n'est pashproprement lettre, mais n'est
que une aspiracion sonnant selon la maniere
des noms, ainsi comme se on vouloit direhannequinou
hannote, qui sanz ladictehn'aroit pas son plain son, ainçois
diroit onannequinetannote. Et desdictes liquides
les unes sontconsonans, les autresdemi voyeux, et les
autresmutes, qui donnent pou ou neant de son. Et sont
les sixdemi voyeux s, l, m, n, retx; et sont appelez
demi voyeuxpour ce que ilz commencent envoyeulet
terminent par eulx meismes. Item les neufs lettresmueles
et qui point ne donnent de son ne de fin en sillabe se
trop po non, sont .IX. C'est assavoirb, c, d, f, g, k, p,
q, t, lesquelles sonnent trespou au regard des autres
lettres.Zetxont double consonant et font leur posicion
si commedixitetGaza. Et sont lesdictesliquides
commel, m, n, r, qui font la sillabe brieve, si comme
estYsabel, Marion, Jehan, Roberteteureux; et par
ceste regle puet estre congneu en brief ce qui estvoyeul,
demi voyeul, liquide, sonnantetmueledes lettres de l'A,
B, C, par lesquelles tout langaige latin et françois est
escript et proferé.
Or sera dit et escript cy après la façon des Balades.
Et premierement est assavoir que il estbaladede huit
vers, dont la rubriche est pareille en ryme au ver
antesequent, et toutefois que le derrain mot du premier
ver de la balade est de trois sillabes, il doit estre de
 .XI. piez, si comme il sera veu par exemple cy après ; et
se le derrenier mot du second ver n'a qu'une ou deux
sillabes, ledit ver sera de dix piez ; et se il y a aucun ver
coppé qui soit de cinq piez, cellui qui vient après doit
estre de dix.


Balade de .VIII. vers couppez.
Je hez mes jours et ma vie dolente,
Et si maudis l'eure que je fu nez,
Et a la mort humblement me presente
Pour les tourmens dont je suy fortunez.
Je hez ma concepcion
Et si maudi ma constellacion
Ou Fortune me fist naistre premier,
Quant je me voy de touz maulx prisonnier.
Et est ceste baladeleonime, par ce qu'en chascun ver elle
emporte sillabe entiere, aussi commedolenteetpresente,
concepcionetconstellacion.

Autre Balade.
De tous les biens temporelz de ce monde
Ne se doit nulz roys ne sires clamer,
Puisque telz sont que Fortune suronde
Qui par son droit les puet touldre ou embler ;
Le plus puissant puet l'autre deserter,
Si qu'il n'est roy, duc n'empereur de Romme
Qui en terre puist vray tiltre occuper
Ne dire sien, fors que le sens de l'omme.
Ceste balade est moitiéleonimeet moitiésonant, si
comme il apert parmonde, paronde, parhomme, par
Romme, qui sont plaines sillabes et entieres ; et les autres
sonanstant seulement, ou il n'a point entiere sillabe, si
commeclameretosterou il n'a que demie sillabe, ou si
comme seroitpresentementetinnocent. Et ainsi es cas
semblables puet estre congneu qui estleonimeousonnant.
Exemple de Balade de .IX. vers toute leonyme.
Vous qui avez pour passer vostre vie
Qui chascun jour ne fait que defenir,
Vous vivez frans sanz viande ravie,
Se du vostre vous pouez maintenir.
Or vous vueilliez du serf lien tenir
Ou pluseurs par couvoitise
Ont perdu corps, esperit et franchise ;
C'est de servir autrui, dont je me lasse :
Vieillesce vient, guerdon fault, temps se passe.

Exemple de Balade de dix vers de .X. et .XI. sillabes.
Et se doit on tousjours garder en faisant balade, qui
puet, que les vers ne soient pas de mesmes piez, mais
doivent estre de .IX. ou de .X., de .VII. ou de .VIII. ou de
 .IX., selon ce qu'il plaist au faiseur, sanz les faire touz
egaulx, car la balade n'en est pas si plaisant ne de
si bonne façon.
Autre Balade.
Pour quoy fina par venin Alixandre,
Qui si puissans fut et si fortunez
Que le monde soubmist en aage tendre,
Et commença .XV. ans puis qu'il fut nez
A conquerir ? Comment fu destinez
Cilz qui conquist Jude, ce fut Pompée ?
Après Thessale ot la teste couppée,
En Egipte le fist ly roys fenir
Tholomée, par traison dampnée :
Toudis avient ce qu'il doit avenir.
Autre Balade.
Depuis que le diluge fu
Et que les cinq citez fondirent
Par leur pechié, par ardent fu,
Que Loth et sa femme en yssirent,
Ne puis que les prophetes dirent
Les maulx dont ly mons seroit plains
Près de la fin, li noms Dieu vains
Et sa loy escandalisée,
Ne fu li termes si prochains
D'estre monarchie muée.
Balade equivoque, retrograde et leonime.
Et sont les plus fors balades qui se puissent faire, car il
couvient que la derreniere sillabe de chascun ver soit
reprinse au commencement du ver ensuient, en autre
signification et en autre sens que la fin du ver precedent.
Et pour ce sont telz mos appellez equivoques et
retrogrades, car en une meisme semblance de parler et
d'escripture ilz huchent et baillent significacion et entendement
contraire des mos derreniers mis en la rime, si
comme il apparra en ceste couple de balade mise cy après :

Autre Balade.
Lasse, lasse, maleureuse et dolente !
Lente me voy, fors de soupirs et plains.
Plains sont mes jours d'ennuy et de tourmente ;
Mente qui veult, car mes cuers est certains,
Tains jusqu'a mort et pour celli que j'ains ;
Ains mais ne fu dame si fort atainte ;
Tainte me voy quant il m'ayme le mains.
Mains, entendez ma piteuse complainte.
Et couvient que tous les couples se finent par la maniere
dessurdicte tout en equivocacion retrograde, ou
autrement elle ne seroit pas dicte ne reputée pour equivoque
ne retrograde, supposé ore que le derrenier mot du
ver se peust reprandre a aucun entendement du ver ensuiant,
se il ne reprenoit toute autre chose que le precedent.
Autre Balade de .IX. et de .VIII. piez, et de .VIII. vers de ryme
pareilles, ce semble, par la maniere de l'escripre, qui est une
mesme escripture, et par lettres semblables.
Et ne se pourroit congnoistre que par la maniere du
prononcer en langue françoise, car les mos sonnent
par la prononciacion l'un mot une chose et l'autre
une autre ; et ainsi semble que nous aions deffault de
lettres selon mesmes les Hebrieux ; et apparra cy après
par la lecture.
Item en ladicte balade aenvoy. Et ne les souloit on
point faire anciennement fors eschançons royaulx, qui estoient
de cinq couples, chascune couple de .X., .XI. ou .XII. 
vers ; et de tant se puelent bien faire, et non pas de plus,
par droicte regle. Et doivent les envois d'icelles chançons,
qui se commencent parPrinces, estre de cinq vers
entez par eulx aux rimes de la chançon sanz rebrique ;
c'est assavoir .II. vers premiers, et puis un pareil de la
rebriche ; et les .II. autres suyans les premiers, deux concluans
en substance l'effect de ladicte chançon et servens
a la rebriche. Et l'envoy d'une balade de trois vers ne
doit estre que de trois vers aussi, contenant sa matere et
servant a la rebriche, comme il sera dit cy après :

Autre Balade.
Chascuns se plaint, chascuns ordonne
Sur ce que Dieux a ordonné ;
Ly uns dit, quant il pluet ou tonne :
« Que n'a Dieux le beau temps donné ?
Las ! C'est trop pleu et trop tonné ! »
S'il fait chaut, on souhaide froit.
Pourquoy est on si mal sené ?
Encor est Dieux ou il souloit.
L'ENVOY
Princes, chascuns veult mettre bonne
Aux euvres de Dieu qui tout voit ;
C'est pechiez, sa justice est bonne :
Encor est Dieux ou il souloit.
D'autres Balades de .VII. vers.
Item encores puet l'en faire balades de .VII. vers, dont
les deux vers sont tousjours de la rebriche, si comme il
puet apparoir cy après :
Balade.
Par fondement me doy plaindre et plourer,
Et regreter des .IX. preux la vaillance,
Car je voy bien que je ne puis durer.
Confort me fuit, Honte vers moy s'avance,
Couvoitise met en arrest sa lance
Qui me destruit mon plus noble pais.
Preux Charlemaine, se tu fusses en France,
Encor y fust Roland, ce m'est advis.
Alixandre, qui ot a justicier
Tout le monde par sa bonne ordonnance,
Quant il sçavoit un povre chevalier,
Armes, chevaulx li donnoit et finance,
Pour sa bonté li faisoit reverence.
De ce faire sont les plus haulx remis.
Preux Charlemaine, se tu fusses en France,
Encor y fust Roland, ce m'est advis.
Car chascun jour me fault amenuisier,
Par le default de vraye congnoissance,
Et par Deduit qui tient en son dangier
Celuy qui doit en moy mettre deffense,
Par le jeune conseil qu'il a d'enfance,
Dont Roboam fut convaincus jadis.
Preux Charlemaine, se tu fusses en France,
Encor y fust Roland, ce m'est advis.

Autre Balade.
S'Ector li preux, Cesar et Alixandre,
Deyphile, Tantha, Semiramis,
David, Judas Machabée, qui tendre
A subjuguer vouldrent leurs ennemis,
Josué, Panthasilée,
Ypolite, Tamaris l'onourée,
Artus, Charles, Godefroy de Buillon,
Marsopye, Menalope, dit l'on,
Et Synope, qui eurent cuers crueux,
Revenoient tout en leur region,
Du temps qui est seroient merveilleux.
L'ENVOY
Princes, se ceuls qui orent si grant nom
N'eussent tendu a ce qui estoit bon,
Leur renom fust en ce monde doubteux ;
Or ont bien fait, et pour ce les loon ;
Mais se tout vir pouoient par raison,
Du temps qui est seroient merveilleux.
De la façon des Serventoys.

Serventoissont faiz de cinq couples comme leschançons
royaulx; et sont communement de la Vierge
Marie, sur la Divinité ; et n'y souloit on point faire
de refrain, mais a present on les y fait, servens comme
en unebalade; et pour ce que c'est ouvrage qui se porte
auPuis d'amours, et que nobles hommes n'ont pas
acoustumé de ce faire, n'en faiz cy aucun autre exemple.
De la façon des Virelais.
Après s'ensuit l'ordre de fairechançons baladées,
que l'en appellevirelais, lesquelz doivent avoir trois
couples comme unebalade, chascune couple de deux vers,
et la tierce semblable au refrain, dont le derrain ver doit,
et au plus près que l'en puet, estre servant a reprandre
ledit refrain, ainsi comme le penultime vers d'une
couple debaladedoit servir a la rebriche d'icelle. Et
est assavoir quevirelaisse font de pluseurs manieres,
dont le refrain a aucunefois .IIII. vers, aucunefois .V. aucune
fois .VII., et est la plus longue forme qu'il doye avoir,
et les deux vers après lecloset l'ouvertdoivent estre de
 .III. vers ou de deux et demi, brisiez aucunefoiz, et aucunefoiz
non. Et le ver après doit estre d'autant et de pareille
rime comme le refrain, si comme il apparra cy après :
Virelay.
Mort felonne et despiteuse,

Fausse, desloyal, crueuse,
Qui regnes sanz loy,
Je me plaing a Dieu de toy,
Car tu es trop perilleuse.
Merveille est que ne marvoy,
Quant je voy
Morte la plus gracieuse
Et la mieudre en bonne foy
Qui, je croy,
Fust onques, ne plus joyeuse.
C'est par toy, fausse crueuse ;
Ta venue est trop doubteuse,
Tu n'as pas d'arroy ;
Espargnier prince ne roy
Ne veulz, tant yes orgueilleuse.
Mort felonne et despiteuse.
Autre Virelay.
Bien doy faire tristement
En dueil et dolentement
Mon temps user,
Quant je me voy refuser
Presentement
Par un mot trop simplement
Dire ou mander.
Las ! qui le me fist penser ?
Foleur, qui desesperer
Fait telement
Mon cuer et en plours muer
Que je ne me puis saouler
D'estre dolent.
Car ma dame nullement
Ne daingne amoureusement
A moy parler,
Mais me fait par tout blamer
Si durement
Qu'en moy n'a fors que tourment
Dur et amer.
Bien doy faire tristement,etc.
Virelay.
Cent mille foiz vous doy remercier,
Chiere dame, de vostre doulz octroy,
Car vous m'avez fait plus riche d'un roy
Et plus d'onnour que ne puis souhaidier ;
Car maint seigneur garni de noble arroy,
Riche et vaillant, vers vous poursuir voy
Pour vostre bien et vostre honnour traictier,
Qui mieulx valent en tous estas de moy.
Mais je vous aim telement, par ma foy,
Que nulement ne vous puis oublier.
Et quant vous plaist de tant humilier
Que la douçour de vo parler reçoy,
Vous me tenez en si amoureus ploy
Qu'autre après vous jamais avoir ne quier.
Cent mille foiz vous doy remercier.
De la façon des Rondeaulx.
...

Rondel sangle.
Cilz qui onques encores ne vous vit
Vous aime fort et desire veoir.
Or vous verra, car en cest espoir vit
Cilz qui onques encores ne vous vit.
Car pour les biens que chascun de vous dit
Vous veult donner cuer, corps, vie et pouoir ;
Cilz qui onques encores ne vous vit
Vous aime fort et desire veoir.
Autre Rondel.
Je ne vueil plus a vous, dame, muser ;
Vous pouez bien querir autre musart.
Tart m'apperçoy qu'om m'a fait amuser ;
Je ne veuil plus a vous, dame, muser.
Ne plus n'espoir en vous mon temps user,
Quant d'esprevier sçavez faire busart.
Je ne veuil plus a vous, dame, muser ;
Vous pouez bien querir autre musart.
Rondel double.
Joieusement, par un tresdoulz jouir,
En jouissant menrray vie joieuse,
Comme cellui qui se doit resjouir
Et joie avoir en la vie amoureuse.
Se joieus suy, chascun le puet veir
A mon chanter, tresplaisant gracieuse.
Joieusement, par un tresdoulz jouir,
En jouissant menrray vie joieuse.
Pour ce doy bien vostre amour conjouir,
Et joye avoir, humble flour precieuse ;
S'en chanteray tant que l'en puist ouir
Que mon chant vient de voix douce et piteuse.
Joieusement, par un tresdoulz jouir,
En jouissant menrray vie joieuse.

Autre Rondel.
Au monde n'a au jour d'ui que ces deux,
Eur et meseur, a tout considerer,
Dont l'un fait bien et l'autre desperer.
Aler partout puet cil qui est eureux,
On ne lui puet ne nuire ne grever.
Au monde n'a au jour d'ui que ces deux.
Mais bien se gart toudis le maleureux,
Car il ne puet fors meschance trouver ;
Chascun li nuit, si puet dire et prouver :
Au monde n'a au jour d'uy que ces deux.
Rondel.
Nul ne tendit onques a cheval d'or
Qu'il n'en eust la bride a son vivant,
Se du querir fu saige et diligent.
Diligence est un tresnoble tresor
Et qui a fait enrrichir mainte gent.
Nulz ne tendit onques a cheval d'or.
Le contraire ne vis onques encor,
Mais j'ay veu povre de negligent.
Or y pensez et sachiez vraiement :
Nul ne tendit onques a cheval d'or,etc.
Autre Rondel.
Vo doulz regart, douce dame, m'a mort,
S'amours ne fait que voz gentis cuers m'aint.
Quant en riant a vous amer m'amort,
Vo doulz regart, douce dame, m'a mort.
Quar je congnois en sa douçour ma mort
Pour la parfaicte amour qui en moy maint ;
Vo doulz regart, douce dame, m'a mort,
S'amours ne fait que vo gentis cuers m'aint.

Autre Rondel.
Certes mon oeul richement visa bel,
Quant premiers vit ma dame bonne et belle.
Pour ce que gent maintien et vis a bel,
Certes mon oeul richement visa bel.
Ne fut tel fleur puis que fut vis Abel,
Car fleur des fleurs tout li monde l'apelle :
Certes mon oeul richement visa bel,
Quant premiers vit ma dame bonne et belle.
La façon des Sotes Chançons et Pastourelles.
Item, quant est auxpastourelesetsotes chançons,
elles se font de semblable taille et par la maniere que
font lesballades amoureuses, excepté tant que les materes
se different selon la volunté et le sentement
du faiseur ; et pour ce n'en faiz je point icy exemple pour
briefté et pour abregier ce livret.
Cy parle de la façon des Laiz.

Item, quant est deslaiz, c'est une chose longue et
malaisiée a faire et trouver, car il y fault avoir .XII. 
couples, chascune partie en deux, qui font .XXIIII. Et est
la couple aucune foiz de .VIII. vers, qui font .XVI. ; aucunefoiz
de .IX., qui font .XVIII. ; aucunefoiz de dix qui font
 .XX. ; aucunefoiz de .XII. qui font .XXIIII., de vers entiers
ou de vers coppez. Et couvient que la taille de chascune
couple a deux paragrafes soient d'une rime toutes differens
l'une couple a l'autre, excepté tant seulement que la derreniere
couple des .XII., qui font .XXIIII., et qui est et doit
estre conclusion dulay, soit de pareille rime, et d'autant
de vers, sanz redite, comme la premiere couple. Et pour
exemple de ce, je mès cy .III. couples d'unlay, et par
ycelles, consideré et attendu ceste regle, l'en pourroit
diversifier les autres couples, et faire jusqu'a .XII., qui
font .XXIIII., par la maniere que dit est. Et qui se doubteroit
de ce non pouoir retenir, il ne faulroit que prandre
unlay, car ilz sont assez communs, et ce seroit trop
longue chose de l'avoir escript en ce livret.

Lay.
Puisqu'il me couvient partir,
D'amour martir,
Las ! que feray ?
Ou iray ?
Que devendray,
Fors que languir,
Quant m'amour et mon plaisir
Deguerpiray ?
C'est celle que je desir
D'ardent desir,
...
De cuer vray,
Celle a qui j'ay
Mon recourir ;
Par li puis vivre ou mourir :
Pour ce m'esmay.
Car de Dydo ne d'Elayne,
De Judith la souveraine,
Ne d'Ester ne de Tisbée,
De Lucresse la roumaine,
Ne d'Ecuba la certaine,
Saire loyal ne Medée
Ne pourroit estre trovée
Dame de tant de biens plaine :
C'est l'estoille tresmontaine,
Aurora la desirée.
C'est l'ymage clere et saine
De toute beauté humaine,
C'est la bien endotrinée,
En chant tresdouce seraine,
En honnour la premeraine,
D'umilité aournée,
Dame de douçour clamée,
De beau parler la fontaine,
De toute grace mondaine
En ce monde renommée.
Mais ses gens corps
Et ses deppors
Est uns tresors
Tresprecieus,
Dont je sui mors
Si je vois hors.
Las ! dolereus,
Maleureus
Et souffraiteus,
Que feray lors,
Se Reconfors
Et doulz Ennors
Ne m'est piteus ?
Viengne la mors,
Je m'y acors,
Au langoreus,
Quant je recors
Les doulz confors,
Les regars fors
De ses doulx yeux,
Qui m'ont amors
Au dolent mors
Des amoureux,
Les gracieux
Et savoureux
Et doulz rappors
Par qui je pors
Tous dolens pors,
Les maulx doubteux,
A tristes pors
M'a Deconfors
Mis perilleux.

Et par cest exemple de six couples delaydifferens
l'une de l'autre en metre et en nombre de vers et
aussi en ryme, lesquelles .VI. couples ne font que troys des
 .XII. que unlaydoit avoir, puet estre clerement entendue
la forme et la taille d'unlaya tous ceuls qui les
vourront faire. Et pour mieulx veoir la difference desdictes
couples en ay je cy mis troys suyvanment. Et doit
la derreniere des .XII. estre semblable de ryme et de nombre
de vers a la premiere, ainsi comme il appert par la fin
de ce presentlay, ou il a ainsis escript :

Pour ce prie a Souvenir
Que tost venir,
Quant m'en iray,
Sanz delay,
Face ce lay
Au departir
A ma dame, et sans mentir
Liez en seray.
Avec moy le vueil tenir
Et retenir,
Et tant feray
Que j'aray,
Quant revendray,
Par poursuir,
Grace, honneur et remerir,
Ou g'y mourray.

Item semblablement et finablement pourra sçavoir un
chascun qui de son noble couraige avra la musique
naturele bien estudié faire et amender, par cest present
art, avecques son noble engin, toutes manieres de
balades, rondeaulx, chançons baladées, serventois, sotes
chançons, laiz, virelaisetpastourelles, eu regart aux
exemples et articles cy dessus escrips, et autres que l'en
puet veoir en tel cas communement de ceulx qui mieulx et
plus saigement le scevent et sçavroient mieulx faire que
moy, qui suy rudes et de gros entendement, et soubz la
correpcion desquelz je soubmet ce qui fait en est a leur
amendement, en eulx suppliant que se aucune chose y a
faicte moins suffisanment, ou que j'aye pechié contre
l'art en aucune maniere, ilz me vueillent ce pardonner en
l'imputant a ma simplesce et ignorance, et le corrigent
humblement pour honour de la science et pour l'amour
des aprantis ; car ce qui fait en est a esté du commandement
d'un mien tresgrant et especial seigneur et maistre,
auquel pour mon petit engin ne autrement, pour l'obeissance
que je lui doy, excusacion n'eust pas eu lieu, quant
a moy. Et pour ce, lui supplie treshumblement qu'il
vueille prandre en gré ce que j'en ay peu et sceu faire, et
a moy pardonner mes faultes, car qui fait ce qu'il puet
et scet, au commandement de son seigneur, pour ce que
obedience vault mieulx que offrande ne sacrifice,
comme dit la Saincte Escripture, il doit estre prins en
gré et tenu pour excusé.
Ce fut fait le .XXVe. jour de novembre, l'an de grace
Nostre Seigneur mil .CCC.  .IIIIxx. et douze.
